Ջեք Գրիլիշ

**Ջեք Գրիլիշ** (, ), անգլիացի պրոֆեսիոնալ ֆուտբոլիստ։ Ներկայումս հանդես է գալիս Մանչեսթեր սիթիյի կազմում։ Խաղում է հարձակվողական կիսապաշտպանի և վինգերի դիրքում։ Գրիլիշը Աստոն Վիլլայի ավագն է։

## Ակումբային կարիերա
### Աստոն Վիլլա
Գրիլիշը Աստոն Վիլլայի ակադեմիայի սան է։ Առաջին անգամ Աստոն Վիլլայի առաջին թիմի պահեստայինների նստարանին հայտնվեց 2012 թվականի մարտի 31-ին՝ 16 տարեկան հասակում՝ Չելսիի դեմ խաղում։ 2012-13 մրցաշրջանում նա Աստոն Վիլլայի Մ19 թիմի հետ հաղթեց NextGen Series մրցաշարը՝ գոլի հեղինակ դառնալով կիսաեզրափակչի Սպորտինգ Լիսաբոնի դեմ խաղում։

2013 թվականի սեպտեմբերի 13-ին Գրիլիշը մինչև 2014 թվականի հունվարի 13-ը վարձավճարով միացավ Նոթս Կաունտիին՝ ստանալով 7 համարի մարզաշապիկը։ Իր պրոֆեսիոնալ դեբյուտը նշեց 2013 թվականի սեպտեմբերի 14-ին՝ Միլթոն Քինս Դոնսի դեմ խաղում։ Իր առաջին հանդիպումը թիմի մեկնարկային կազմում անցկացրեց սեպտեմբերի 17-ին՝ Լեյտոն Օրիենտի դեմ խաղում՝ այս խաղում դառնալով գոլային փոխանցման հեղինակ։ Իր առաջին գոլը պրոֆեսիոնալ կարիերայում խփեց դեկտեմբերի 7-ին՝ Ջիլինգհեմի դեմ խաղում։ Դեկտեմբերի 14-ին նա գոլի և գոլային փոխանցման հեղինակ դարձավ Կոլչեսթեր Յունայթեդի դեմ խաղում։ 2014 թվականի հունվարի 17-ին Նոթս Կաունտին երկարաձգեց Գրիլիշի վարձավճարը մինչև մրցաշրջանի ավարտը։ Ակումբի կազմում անգլիացին անցկացրեց 39 հանդիպում՝ դառնալով 5 գոլի և 7 գոլային փոխանցման հեղինակ։

Վարձավճարի ավարտից հետո Գրիլիշը վերադարձավ Աստոն Վիլլա։ Իր դեբյուտը Պրեմիեր Լիգայում նշեց 2014 թվականի մայիսի 7-ին՝ փոխարինելով Ռայան Բերտրանդին Մանչեսթեր Սիթիի դեմ խաղում։ Հոկտեմբերի 14-ին Գրիլիշը 4 տարով երկարաձգեց իր պայմանագիրը ակումբի հետ։ Առաջին հանդիպումը Անգլիայի գավաթում անցկացրեց 2015 թվականի հունվարի 4-ին՝ Բլեքփուլի դեմ խաղում։ Պրեմիեր Լիգայում թիմի մեկնարկային կազմում Գրիլիշը առաջին անգամ խաղադաշտ դուրս եկավ ապրիլի 7-ին՝ Քուինս Պարկ Ռեյնջերսի դեմ խաղում։ Մայիսի 30-ին նա մասնակցեց Անգլիայի գավաթի եզրափակչի Արսենալի դեմ հանդիպմանը, սակայն Աստոն Վիլլան պարտվեց 4-0 հաշվով։ 2014-15 մրցաշրջանում Գրիլիշը անցկացրեց 24 հանդիպում՝ դառնալով 3 գոլային փոխանցման հեղինակ և ճանաչվելով Աստոն Վիլլայի տարվա լավագույն երիտասարդ ֆուտբոլիստ։

Իր առաջին գոլը Աստոն Վիլլայի կազմում Գրիլիշը խփեց 2015 թվականի սեպտեմբերի 13-ին՝ Լեսթեր Սիթիի դեմ խաղում։ 2015-16 մրցաշրջանում նա 16 հանդիպում անցկացրեց առաջնությունում, որոնցում բոլորում Աստոն Վիլլան պարտվեց և դուրս մնաց Պրեմիեր Լիգայից։ Գրիլիշը շրջանցեց Շոն Տորնտոնի հակառեկորդը, ով պարտվել էր իր բոլոր 11 հանդիպումներում 2002-03 մրցաշրջանում։ 2016 թվականի սեպտեմբերի 7-ին անգլիացին երկարաձգեց իր պայմանագիրը մինչև 2020 թվականը։ Դեկտեմբերի 10-ին Գրիլիշը խփեց Ուիգան Ատլետիկի դեմ հանդիպման միակ գնդակը խաղի 88-րդ րոպեին՝ 1-0 հաշվով հաղթանակ պարգևելով իր թիմին։ 2017 թվականի փետրվարի 4-ին նա դարձավ գոլային փոխանցման հեղինակ, ապա հեռացվեց խաղադաշտից Նոթինգհեմ Ֆորեստի դեմ խաղում։ Մայիսի 7-ին անգլիացին գոլ խփեց Բրայթոնի դեմ հանդիպման 89-րդ րոպեին՝ փրկելով Աստոն Վիլլային պարտությունից։ 2016-17 մրցաշրջանում Գրիլիշը անցկացրեց 33 հանդիպում՝ դառնալով 5 գոլի և 5 գոլային փոխանցման հեղինակ։

2018 թվականի մայիսի 26-ին Գրիլիշը մասնակցեց Չեմպիոնշիպի փլեյ-օֆֆի եզրափակչի Ֆուլհեմի դեմ հանդիպմանը, սակայն Աստոն Վիլլան պարտվեց 1-0 հաշվով։ Սեպտեմբերի 24-ին նա երկարաձգեց իր պայմանագիրը ակումբի հետ մինչև 2023 թվականը։ Նոյեմբերի 2-ին անգլիացին գոլի և գոլային փոխանցման հեղինակ դարձավ Բոլթոն Ուոնդերերսի դեմ խաղում՝ օգնելով իր թիմին հաղթել 2-0 հաշվով։ Դեկտեմբերի 7-ին՝ Վեստ Բրոմվիչի դեմ խաղում Գրիլիշը ստացավ սրունքի վնասվածք՝ բաց թողելով շուրջ 3 ամիս։ Նա խաղադաշտ վերադարձավ 2019 թվականի մարտի 2-ին՝ որպես թիմի ավագ մասնակցելով Դերբի Կաունտիի դեմ հանդիպմանը և այս խաղում դառնալով գոլ հեղինակ։ Այս խաղից հետո անգլիացին դարձավ Աստոն Վիլլայի հիմնական ավագը՝ թիմի հետ 10 խաղում շարունակ տոնելով հաղթանակ։ Մարտի 10-ին Գրիլիշը խփեց Բիրմինգհեմ Սիթիի դեմ հանդիպման միակ գնդակը։ Մայիսի 11-ին անգլիացին 2 գոլային փոխանցում տվեց Չեմպիոնշիպի փլեյ-օֆֆի կիսաեզրափակչի Վեստ Բրոմվիչի դեմ խաղում։ Մայիսի 27-ին նա թիմի մեկնարկային կազմում խաղադաշտ դուրս եկավ Չեմպիոնշիպի փլեյ-օֆֆի եզրափակչի Դերբի Կաունտիի դեմ խաղում, իսկ Աստոն Վիլլան հաղթեց 2-1 հաշվով՝ տեղափոխվելով Պրեմիեր Լիգա։ 2018-19 մրցաշրջանում Գրիլիշը անցկացրեց 36 հանդիպում՝ դառնալով 6 գոլի ու 8 գոլային փոխանցման հեղինակ և ընդգրկվելով Չեմպիոնշիպի խորհրդանշական հավաքականում։

20 անընդմեջ պարտությունների հետո իր առաջին հաղթանակը Պրեմիեր Լիգայում Գրիլիշը տարավ 2019 թվականի օգոստոսի 23-ին՝ Էվերթոնի դեմ խաղում։ Հոկտեմբերի 19-ին անգլիացին գոլի և գոլային փոխանցման հեղինակ դարձավ Բրայթոն ընդ Հոուվ Ալբիոնի դեմ խաղում՝ օգնելով Աստոն Վիլլային հաղթել 2-1 հաշվով։ Դեկտեմբերի 1-ին նա գոլ խփեց Մանչեսթեր Յունայթեդի դեմ խաղում, իսկ հանդիպումն ավարտվեց 2-2 հաշվով։

## Միջազգային կարիերա
Գրիլիշը ծնվել է Անգլիայում, սակայն հանդես է եկել Իռլանդիայի երիտասարդական հավաքականներում։ Նա հրավիրվեց Անգլիայի Մ15 հավաքական, սակայն չկարողացավ միանալ թիմին հիվանդության պատճառով։ Դրանից հետո նա սկսեց հանդես գալ Իռլանդիայի կազմում։ 2011 թվականին Գրիլիշը 15 տարեկան հասակում հրավիրվեց Անգլիայի Մ17 հավաքական, սակայն նա մերժեց հրավերը։ 2012 թվականին նա ճանաչվեց Իռլանդիայի լավագույն մինչև 17 տարեկան ֆուտբոլիստ։

Իր դեբյուտը Իռլանդիայի Մ21 հավաքականի կազմում Գրիլիշը նշեց 2013 թվականի օգոստոսի 14-ին՝ Ֆարերյան Իսլանդիայի դեմ խաղում։ 2014 թվականի օգոստոսին նա նորից հրավիրվեց մինչև 21 տարեկանների հավաքական։ Թեև սկզբում հաղորդվում էր, որ Գրիլիշը կմերժի հրավերը, սեպտեմբերի 5-ին նա խաղադաշտ դուրս եկավ Գերմանիայի դեմ խաղում։ Հետագայում պարզվեց, որ Գրիլիշը մերժել է Իռլանդիայի ազգային հավաքականի հրավերը Աստոն Վիլլայի գլխավոր մարզիչ Մարտին Օ'Նիլի հետ զրուցելուց հետո։ 2015 թվականի մարտին նա ճանաչվեց Իռլանդիայի լավագույն մինչև 21 տարեկան ֆուտբոլիստ։ 2015 թվականի մայիսին Գրիլիշը կրկին մերժեց Իռլանդիայի ազգային հավաքականի հրավերը։ Անգլիայի հավաքականի գլխավոր մարզիչ Ռոյ Հոջսոնը հայտարարեց, որ թեև ինքը զրուցել է ֆուտբոլիստի հետ, որոշել է չհրավիրել նրան ազգային հավաքական։ 2015 թվականի օգոստոսին Գրիլիշը հանդիպեց Հոջսոնի հետ՝ իր ապագան քննարկելու համար։

2015 թվականի սեպտեմբերի 28-ին Գրիլիշը հաստատեց, որ ներկայացնելու է Անգլիան միջազգային ասպարեզում։ Իր դեբյուտը Անգլիայի Մ21 հավաքականի կամզում նշեց 2016 թվականի մայիսի 19-ին՝ փոխարինելով Ռուբեն Լոֆտուս-Չիկին Պորտուգալիայի դեմ Տուլոնի առաջնության խաղում։ Մինչև 21 տարեկաների երիտասարդական հավաքականի մեկնարկային կազմում առաջին անգամ խաղադաշտ դուրս եկավ մայիսի 23-ին՝ Գվինեայի դեմ խաղում՝ այս խաղում դառնալով դուբլի հեղինակ։ Անգլիան Գրիլիշի հետ 1994 թվականից հետո առաջին անգամ հաղթեց Տուլոնի առաջնությունը։ 2017 թվականին Գրիլիշը հրավիրվեց Անգլիայի Մ21 հավաքական Եվրոպայի առաջնության համար։ Այստեղ նա չանցկացրեց ոչ մի հանդիպում, իսկ Անգլիան դուրս մնաց կիսաեզրափակչից։

## Կարիերայի վիճակագրություն
### Ակումբային վիճակագրություն
*2019 թվականի դեկտեմբերի 30-ի դրությամբ*

## Նվաճումներ
### Ակումբային
**Աստոն Վիլլա**

* NextGen Series. 2012–13
*Անգլիայի գավաթ. երկրորդ տեղ. 2014–15
*Չեմպիոնշիպի փլեյ-օֆֆ. 2019

### Միջազգային
**Անգլիա Մ21**

* Տուլոնի առաջնություն. 2016

### Անհատական
* Իռլանդիայի լավագույն մինչև 17 տարեկան ֆուտբոլիստ. 2012
* Իռլանդիայի լավագույն մինչև 21 տարեկան ֆուտբոլիստ. 2015
* Աստոն Վիլլայի տարվա լավագույն երիտասարդ ֆուտբոլիստ. 2014–15
*Չեմպիոնշիպի խորհրդանշական հավաքական. 2018–19

## Ծանոթագրություններ

## Արտաքին հղումներ
*Գրիլիշի պաշտոնական Ֆեյսբուքի էջը
* Գրիլիշի պաշտոնական Տվիտերի էջը
* Գրիլիշի պաշտոնական Ինստագրամի էջը
* Գրիլիշը transfermarkt-ում
* Գրիլիշը soccerbase.com-ում
* Գրիլիշը WhoScored.com կայքում
* Գրիլիշը Աստոն Վիլլայի պաշտոնական կայքում
* Գրիլիշը Պրեմիեր Լիգայի պաշտոնական կայքում
* Գրիլիշը ՈՒԵՖԱ-ի պաշտոնական կայքում
* Գրիլիշը Իռլանդիայի ֆուտբոլի ասոցիացիայի կայքում

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի հավաքականի ֆուտբոլիստներ
Կատեգորիա:Անգլիացի ֆուտբոլիստներ
Կատեգորիա:Աստոն Վիլլայի ֆուտբոլիստներ
Կատեգորիա:Իռլանդացի ֆուտբոլիստներ
Կատեգորիա:Նոթս Կաունտիի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Մանչեսթեր Սիթիի ֆուտբոլիստներ
Կատեգորիա:Էվերթոնի ֆուտբոլիստներ
Կատեգորիա:Իռլանդիայի հավաքականի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ